Leikið er til úrslita í Meistaradeild karla í handbolta í dag. Haukur Þrastarson getur orðið Evrópumeistari fari svo að pólska liðið Kielce fari með sigur af hólmi.
Að venju er leikið í Köln í Þýskalandi og mætir Kielce Barcelona í úrslitaleiknum klukkan fjögur í dag. Kielce lagði ungverska liðið Veszprem í undanúrslitum í gær, 37-35, og skoraði Haukur eitt mark. Barcelona lagði þýska liðið Kiel í hinum undanúrslitaleiknum, 34-30. Kielce og Barcelona léku saman í riðlakeppni Meistaradeildarinnar í vetur og vann Kielce báðar viðureignir liðanna þar. Verði Haukur Evrópumeistari í dag bætist hann í fámennan hóp íslenskra handboltamanna sem hafa unnið þessa keppni. Ólafur Stefánsson varð fjórum sinnum Evrópumeistari, Aron Pálmarsson hefur þrisvar orðið Evrópumeistari og þeir Guðjón Valur Sigurðsson og Ólafur Gústafsson einu sinni. Þá hefur Alfreð Gíslason í þrígang stýrt liði til sigurs í Meistaradeildinni.
Eftir þrjá hringi af fjórum á Opna bandaríska meistaramótinu í golfi eru þeir Will Zalatoris, frá Bandaríkjunum, og Englendingurinn Matt Fitzpatrick jafnir í efsta sæti. Báðir hafa leikið á 4 undir pari samanlagt. Zalatoris átti stórgóðan hring í gær og lék á þremur undir pari, sem var besta skor dagsins. Fitzpatrick lék á tveimur undir. Spánverjinn Jon Rahm er höggi á eftir þeim tveimur og svo eru þeir Keegan Bradley, Adam Hadwin og Scottie Scheffler næstir, höggi á eftir Rahm. Keppni hefst aftur um miðjan dag í dag en efstu menn hefja ekki leik að nýju fyrr rétt fyrir sjö í kvöld.
Fjórir leikir eru í Bestu deild kvenna í fótbolta í dag. Klukkan tvö hefjast leikir Keflavíkur og KR, Þróttar og Vals og Selfoss og Aftureldingar og klukkan 16:15 mætast Stjarnan og ÍBV. Fyrsti leikur umferðarinnar var í gær þegar Breiðablik vann Þór/KA 4-0 á Akureyri. Valur er í efsta sæti deildarinnar og getur með sigri gegn Þrótti á ný náð fjögurra stiga forskoti á Breiðablik.
Keppni heldur áfram á heimsmeistaramótinu í sundi í 50 metra laug í dag, en mótið fer að þessu sinni fram í Búdapest í Ungverjalandi. Úrslitahluti dagsins hefst klukkan fjögur í dag og er sýndur beint á RÚV.